[{"text_idx": "#000001", "text": "Fe gafodd gobeithion Cymru o sicrhau unrhyw bwyntiau yn eu ge\u0302m yn erbyn Yr Iseldiroedd yng Nghynghrair y Cenhedloedd eu chwalu yn ystod munudau olaf yr ail hanner, wrth i\u2019r ti\u0302m cartref sgorio go\u0302l hwyr yn Rotterdam nos Fawrth."}, {"text_idx": "#000002", "text": "Roedd hi wastad am fod yn dipyn o her i di\u0302m Robert Page, gan fod Yr Iseldiroedd yn cael eu hystyried yn un o dimau gorau\u2019r byd, ac yn ail yn rhestr detholion FIFA."}, {"text_idx": "#000003", "text": "Fe ddechreuodd y ge\u0302m yn llawn cyffro gyda bygythiad ymosodol Yr Iseldiroedd yn amlwg o\u2019r chwiban gyntaf, ac fe ddaeth y go\u0302l gyntaf gan Noel Lang wedi 17 munud o\u2019r chware."}, {"text_idx": "#000004", "text": "Fe ddaeth ail go\u0302l y ti\u0302m cartref ychydig funudau\u2019n unig yn ddiweddarach gyda\u2019r ymosodwr Cody Gakpo yn dyblu mantais y ti\u0302m cartref. Ond daeth llygedyn o obaith yn o\u0302l i Gymru dri munud yn ddiweddarach, wrth i Brenan Johnson sgorio ei ail go\u0302l mewn dwy ge\u0302m i\u2019r crysau cochion (oedd yn chwarae mewn melyn nos Fawrth)."}, {"text_idx": "#000005", "text": "Parhau wnaeth y sgo\u0302r ar 2-1 drwy weddill yr hanner cyntaf, ac am y rhan fwyaf o\u2019r ail hanner, ac fe ddaeth gobaith mawr i Gymru am ge\u0302m gyfartal yn ystod yr amser ychwanegol, gyda neb llai na Gareth Bale yn sgorio cic o\u2019r smotyn."}, {"text_idx": "#000006", "text": "Ond fe gafodd gobeithion Cymru eu chwalu yn ystod y munud olaf o\u2019r chwarae, wrth i Memphis Depay roi\u2019r fantais yn o\u0302l i\u2019r ti\u0302m cartref."}, {"text_idx": "#000007", "text": "Mae\u2019r Iseldiroedd yn parhau a\u2019u rhediad diguro yng Ngrw\u0302p 4 o\u2019r gynghrair, ac yn ddiogel o\u2019u lle ar frig y grw\u0302p gyda 10 pwynt, tra bod Cymru yn parhau ar waelod y Grw\u0302p gydag un pwynt yn unig."}]